钦定古今图书集成/明伦汇编/氏族典/第352卷 > 《廖用贤尚友录》 > 侯景
## 钦定古今图书集成/明伦汇编/氏族典/第352卷 > 《廖用贤尚友录》 > 侯景

按《梁书侯景传》，“景字万景，朔方人，或云雁门人。有膂
力，善骑射，选为北镇戍兵。魏明帝殂，其后胡氏临朝，
尔朱荣自晋阳入弑胡氏，景以私众见荣，荣擢为定
州刺史、大行台，封濮阳郡公。齐神武帝为魏相，入洛，
诛尔朱氏，景复以众降之，魏以为司徒南道行台，拥
众十万，专制河南。及神武疾笃，召景，景虑及于祸，太”
清元年，遣其行台郎中丁和来上表请降。高祖纳景，
封景河南大将军、使持节、董督河南南北诸军事。魏
人请追前好，二年二月，又与魏连和，景闻之惧，驰启
固谏，不从。尔后表疏跋扈，言辞不逊。八月，遂反，袭谯
州，攻历阳，自采石济，袭姑熟，乘胜至阙下，百道攻城，
昼夜不息，城遂陷。矫诏大赦天下，自为大都督、督中
外诸军事、录尚书。高祖忧愤，感疾而崩，景乃迎皇太子即皇帝位。大宝元年七月，矫诏自进位为相国，封
太山等二十郡为汉王。世祖遣领军王僧辩率众东
下，所至皆捷。景乃废太宗，幽于永福省，迎豫章王栋
即皇帝位，改元为天正元年。初，景既平京邑，便有篡
夺之志，其谋臣王伟、太尉郭元建固执不从。十月壬
寅夜，景遣其卫尉王修纂弑太宗。十一月，矫萧栋诏，
禅位于己。于是南郊，柴燎于天升坛，受禅，大赦，改元
为太始元年。封萧栋为淮阴王，幽于监省。景二年，王
僧辩击破侯子鉴，景大惧，遂与其仪同田迁、范希荣
等百馀骑东奔。王僧辩遣侯瑱追景，景次嘉兴，赵伯
超拒之，景退还吴郡，达松江，而侯瑱军掩至，景众皆
降，乃与腹心数十人，单舸入海，至壶豆洲，前太子舍
人羊鲲杀之，送尸于王僧辩，传首至江陵，世祖命枭
之于市。